Medicīniska rakstura piespiedu līdzekļa – ambulatoras ārstēšanas medicīnas iestādē – noteikšana vienlaikus ar brīvības atņemšanas soda noteikšanu
1. Personai, kura noziedzīgu nodarījumu izdarījusi ierobežotas pieskaitāmības stāvoklī un kurai par to noteikta brīvības atņemšana, tiesa ir tiesīga vienlaikus noteikt medicīniska rakstura piespiedu līdzekli – ambulatoru ārstēšanu medicīnas iestādē. Šāds risinājums pats par sevi nav uzskatāms par dubultās sodīšanas aizlieguma (ne bis in idem) principa pārkāpumu. Ja nav pamata šo līdzekli grozīt vai atcelt, tā izpilde var turpināties arī pēc brīvības atņemšanas soda izciešanas.
2. Medicīniska rakstura piespiedu līdzekļa piemērošana nošķirama no kriminālsoda. Ambulatora ārstēšana medicīnas iestādē pēc savas tiesiskās dabas nav kriminālsods, arī tā plašākajā nozīmē, jo tās mērķis ir personas ārstēšana un sabiedrības aizsardzība, nevis personas sodīšana.

Latvijas Republikas Senāta
Krimināllietu departamenta
2026. gada 30. jūnija
LĒMUMS
Lieta Nr. 19720473224, SKK‑67/2026
ECLI:LV:AT:2026:0630.19720473224.7.L

Senāts šādā sastāvā: senators referents Māris Leja, senatores Aija Branta un Sandra Kaija

rakstveida procesā izskatīja krimināllietu sakarā ar Rīgas Austrumu prokuratūras prokurora Vladislava Andrejeva kasācijas protestu par Rīgas apgabaltiesas 2025. gada 11. jūnija lēmumu.
Aprakstošā daļa
[1] Ar Rīgas pilsētas tiesas 2025. gada 12. februāra spriedumu
[pers. A], personas kods [..], 
atzīta par vainīgu Krimināllikuma 168.1 pantā paredzētajā noziedzīgajā nodarījumā (izdarīts 2024. gada 16. maijā) un sodīta ar īslaicīgu brīvības atņemšanu uz 3 mēnešiem;
atzīta par vainīgu Krimināllikuma 168.1 pantā paredzētajā noziedzīgajā nodarījumā (izdarīts 2024. gada 17. jūnijā) un sodīta ar brīvības atņemšanu uz 4 mēnešiem;
atzīta par vainīgu Krimināllikuma 168.1 pantā paredzētajā noziedzīgajā nodarījumā (izdarīts 2024. gada 18. jūlijā) un sodīta ar brīvības atņemšanu uz 5 mēnešiem.
Saskaņā ar Krimināllikuma 50. panta pirmo un otro daļu galīgais sods [pers. A] noteikts brīvības atņemšana uz 8 mēnešiem.
Saskaņā ar Krimināllikuma 52. panta ceturto daļu soda termiņā ieskaitīts aizturēšanā un apcietinājumā pavadītais laiks no 2024. gada 24. jūlija līdz 2025. gada 12. februārim.
Drošības līdzeklis – apcietinājums – atstāts negrozīts līdz sprieduma spēkā stāšanās dienai.
[Pers. A] noteikts arī medicīniska rakstura piespiedu līdzeklis – ambulatora ārstēšana medicīnas iestādē –, nosakot, ka brīvības atņemšanas izciešanas laikā ārstēšana notiek tai piemērotā brīvības atņemšanas vietā.


[2] Ar Rīgas apgabaltiesas 2025. gada 11. jūnija lēmumu, iztiesājot lietu apelācijas kārtībā sakarā ar apsūdzētās aizstāvja zvērināta advokāta Jāņa Ernstsona apelācijas sūdzību, Rīgas pilsētas tiesas 2025. gada 12. februāra spriedums atcelts daļā par [pers. A] noteikto medicīniska rakstura piespiedu līdzekli – ambulatoru ārstēšanu medicīnas iestādē.
Pārējā daļā pirmās instances tiesas spriedums atstāts negrozīts. 

[3] Par Rīgas apgabaltiesas 2025. gada 11. jūnija lēmumu prokurors V. Andrejevs iesniedzis kasācijas protestu, lūdzot apelācijas instances tiesas lēmumu atcelt pilnībā un lietu nosūtīt jaunai izskatīšanai Rīgas apgabaltiesā.
Kasācijas protests pamatots ar šādiem argumentiem.
[3.1] Apelācijas instances tiesa nepamatoti atzinusi, ka pirmās instances tiesa, nosakot [pers. A] gan sodu, gan medicīniska rakstura piespiedu līdzekli, pārkāpusi dubultās sodīšanas nepieļaujamības principu. Šāds viedoklis neatbilst Kriminālprocesa likuma 514. panta pirmās daļas 6. un 8. punktam. Turklāt medicīniska rakstura piespiedu līdzekļa piemērošanas mērķis nav personas sodīšana par kaitīga nodarījuma izdarīšanu.  
[3.2] Apelācijas instances tiesa nepareizi interpretējusi Krimināllikuma 70. pantu, kļūdaini secinot, ka medicīniska rakstura piespiedu līdzekļa piemērošana ierobežoti pieskaitāmai personai iespējama tikai brīvības atņemšanas izciešanas laikā. 
Šāds secinājums nav pamatots – šā piespiedu līdzekļa piemērošana var tikt turpināta arī pēc soda izciešanas, bet tā izpildes kontrole veicama Kriminālprocesa likuma 607. pantā noteiktajā kārtībā. Līdz ar to nepamatots ir arī apelācijas instances tiesas viedoklis, ka pirmās instances tiesa nebija tiesīga piespiedu ārstēšanu noteikt uz nenoteiktu laiku.
[3.3] Apelācijas instances tiesa nepamatoti atzinusi pirmās instances tiesas spriedumu par pretrunīgu. 
Pirmās instances tiesa, sprieduma motīvu daļā atsaucoties uz piemērojamo tiesību normu, visticamāk, pieļāvusi vienīgi pārrakstīšanās kļūdu, jo: 1) šajā sprieduma daļā norādījusi pareizo medicīniska rakstura piespiedu līdzekli; 2) sprieduma rezolutīvajā daļā pareizi norādījusi gan piemēroto medicīniska rakstura piespiedu līdzekli, gan atbilstošo tiesību normu.
		Motīvu daļa
[bookmark: _Hlk219742460][bookmark: _Hlk217834353][bookmark: _Hlk217841377][bookmark: _Hlk219781344][4] Senātam jāatbild uz jautājumu, vai tiesa vienā kriminālprocesā personai, kura noziedzīgu nodarījumu izdarījusi ierobežotas pieskaitāmības stāvoklī, var noteikt gan brīvības atņemšanu, gan medicīniska rakstura piespiedu līdzekli – ambulatoru ārstēšanu medicīnas iestādē –, paredzot, ka šā līdzekļa izpilde nepieciešamības gadījumā turpināma arī pēc brīvības atņemšanas izciešanas.
[4.1] Apelācijas instances tiesa, atceļot pirmās instances tiesas spriedumu daļā par medicīniska rakstura piespiedu līdzekli, atzinusi, ka tas ierobežo personas brīvību un tādēļ personas piespiedu ārstēšana saistībā ar viņas izdarīto noziedzīgo nodarījumu un veselības stāvokli ir atzīstama par sodīšanu plašākajā nozīmē.
Turklāt pirmās instances tiesa, piemērojot [pers. A] ne vien brīvības atņemšanu, bet arī medicīniska rakstura piespiedu līdzekli, radījusi situāciju, kurā viņa arī pēc brīvības atņemšanas izciešanas tiks pakļauta piespiedu ārstēšanai, turklāt – uz nenoteiktu laiku. Sodot [pers. A] ar brīvības atņemšanu un pēc tās izciešanas nosakot pienākumu nenoteiktu laiku turpināt piespiedu ārstēšanos ambulatori, netiek ievērots dubultās sodīšanas nepieļaujamības princips.
[4.2] Senāts šādus apelācijas instances tiesas atzinumus atzīst par kļūdainiem.
Visupirms apelācijas instances tiesa nav ņēmusi vērā, ka ne bis in idem princips aizliedz personu no jauna tiesāt vai sodīt par nodarījumu, par kuru jau spēkā stājies nolēmums krimināllietā vai administratīvā pārkāpuma lietā (sk. Kriminālprocesa likuma 25. pantu). 
Izskatāmajā lietā šāda situācija nav konstatēta. Brīvības atņemšana un medicīniska rakstura piespiedu līdzeklis ir piemēroti vienā kriminālprocesā ar vienu nolēmumu.
Šāds tiesiskais risinājums pēc būtības ir pielīdzināms pamatsoda un papildsoda noteikšanai vienā procesā. Līdz ar to šo abu tiesisko seku piemērošana par vienu un to pašu nodarījumu pati par sevi nav uzskatāma par dubultu sodīšanu un nerada ne bis in idem principa pārkāpumu.
[4.3] Turklāt Senāts atzīst, ka likums pieļauj personai, kura noziedzīgu nodarījumu izdarījusi ierobežotas pieskaitāmības stāvoklī, vienlaikus noteikt brīvības atņemšanu un medicīniska rakstura piespiedu līdzekli – ambulatoru ārstēšanu medicīnas iestādē –, paredzot, ka šā līdzekļa piemērošana var turpināties arī pēc brīvības atņemšanas izciešanas, ja nav pamata to grozīt vai atcelt.
Minētais secinājums tiek pamatots ar turpmāk izklāstītajiem apsvērumiem.
[4.3.1] Krimināllikuma 14. pants noteic: ja persona noziedzīga nodarījuma izdarīšanas laikā psihisko traucējumu vai garīgās atpalicības dēļ nav bijusi spējīga visā pilnībā saprast savu darbību vai to vadīt, tas ir, atradusies ierobežotas pieskaitāmības stāvoklī, tai atkarībā no nodarījuma konkrētajiem apstākļiem tiesa var mīkstināt piespriežamo sodu vai šo personu atbrīvot no soda (panta pirmā daļa). Personai, kura atzīta par ierobežoti pieskaitāmu, tiesa var piemērot šajā likumā noteiktos medicīniska rakstura piespiedu līdzekļus (panta otrā daļa).
Krimināllikuma 68. panta trešā daļa noteic: personām, kuras atzītas par ierobežoti pieskaitāmām, var noteikt ārstēšanu arī tai piemērotās brīvības atņemšanas vietās.
Krimināllikuma 70. pants noteic, ka medicīniska rakstura piespiedu līdzekļus var noteikt arī personām, kas izdarījušas noziedzīgus nodarījumus, būdamas ierobežotas pieskaitāmības stāvoklī. Ja šādu personu notiesā ar brīvības atņemšanu, ārstēšana notiek tai piemērotās brīvības atņemšanas vietās. Ja šādu personu notiesā bez brīvības atņemšanas, tiesa uzliek tai par pienākumu ārstēties psihiatriskajā medicīnas iestādē pēc dzīvesvietas.
No šīm normām izriet, ka ierobežoti pieskaitāmai personai vienlaikus var noteikt gan kriminālsodu, gan medicīniska rakstura piespiedu līdzekli. 
[4.3.2] Jautājums par šā līdzekļa izpildes ilgumu risināms kopsakarā ar normām, kas regulē medicīniska rakstura piespiedu līdzekļa kontroli, grozīšanu un atcelšanu.
Medicīniska rakstura piespiedu līdzekļi netiek noteikti uz iepriekš fiksētu termiņu (sk. Krimināllikuma 68.–70. pantu). 
Medicīniska rakstura piespiedu līdzekļu pārskatīšanas kārtību nosaka Kriminālprocesa likuma 55. nodaļa. Šīs nodaļas 607. un 608. pantā lietotais formulējums „persona, kurai noteikts medicīniska rakstura piespiedu līdzeklis” aptver arī ierobežoti pieskaitāmu personu.
Šādu interpretāciju apstiprina arī saprātīga likumdevēja pieņēmums.
Noskaidrojot likumdevēja gribu, tiek pieņemts, ka likumdevējs ir saprātīgs, proti, pieņemot normu, tam bijis kāds apzināts nolūks un visas normatīvā akta normas izkārtotas pareizā, loģiskā, saskanīgā un pilnīgā sistēmā (Svārupa D. Likumdevēja gribas nozīme un tās skaidrošana. Jurista Vārds, 05.09.2017., Nr. 37(991)). Tādēļ nav pamata uzskatīt, ka likumdevējs būtu paredzējis medicīniska rakstura piespiedu līdzekļu piemērošanu ierobežoti pieskaitāmām personām, bet nebūtu noteicis to kontroles un pārskatīšanas kārtību.
Turklāt pretēja interpretācija novestu pie rezultāta, kas nav savienojams ar medicīniska rakstura piespiedu līdzekļu mērķi. Ja šāda līdzekļa nepieciešamība automātiski izbeigtos līdz ar brīvības atņemšanas soda izciešanu, tiktu apdraudēta gan personas ārstēšanas nepārtrauktība, gan sabiedrības aizsardzība no iespējamiem turpmākiem kaitīgiem nodarījumiem.
Arī tiesu prakses apkopojumā atzīts, ka tad, ja medicīniska rakstura piespiedu līdzeklis noteikts ierobežoti pieskaitāmai personai, jautājums par tā atcelšanu vai grozīšanu izlemjams Kriminālprocesa likuma 55. nodaļā paredzētajā kārtībā (Augstākās tiesas tiesu prakses apkopojums „Tiesu prakse kriminālprocesā, nosakot medicīniska rakstura piespiedu līdzekļus”, 2012, secinājumu un rekomendāciju 19. punkts, pieejams: https://www.at.gov.lv/files/uploads/files/dokumenti/mrpl-tiesu%20prakse.doc).
Visbeidzot arī Senāta judikatūrā atzīts, ka, tulkojot Kriminālprocesa likuma 607. panta pirmo daļu kopā ar Krimināllikuma 69. panta pirmo un otro daļu, secināms, ka medicīniska rakstura piespiedu līdzekļa atcelšanas pamati ir divi: 1) persona ir izveseļojusies; 2) veselības stāvoklis citādi mainījies tiktāl, ka tā vairs nav bīstama sabiedrībai (Senāta 2017. gada lēmuma lietā Nr. SKK-[D]/2017 7. punkts. Slēgtas lietas statuss. Pieejams Augstākās tiesas tīmekļvietnē).
No minētā izriet, ka ambulatorās ārstēšanas izpilde nebeidzas automātiski līdz ar brīvības atņemšanas izciešanu, bet turpinās līdz brīdim, kad likumā noteiktajā kārtībā tiek pieņemts nolēmums par tās grozīšanu vai atcelšanu.
Ja pēc brīvības atņemšanas soda izciešanas nepieciešams lemt par ārstniecības iestādi, kurā personai turpmāk izpildāms noteiktais medicīniska rakstura piespiedu līdzeklis, jāņem vērā, ka ārstēšanos citā ārstniecības iestādē drīkst uzsākt tikai uz jauna tiesas nolēmuma pamata (Ārstniecības likuma 69.3 pants). Šis jautājums izlemjams Kriminālprocesa likuma 650. un 651. pantā noteiktajā kārtībā.
[4.4] Apkopojot minēto, Senāts atzīst, ka personai, kura noziedzīgu nodarījumu izdarījusi ierobežotas pieskaitāmības stāvoklī un kurai par to noteikta brīvības atņemšana, tiesa ir tiesīga vienlaikus noteikt medicīniska rakstura piespiedu līdzekli – ambulatoru ārstēšanu medicīnas iestādē. Šā līdzekļa izpilde, ja nav pamata to grozīt vai atcelt, var turpināties arī pēc brīvības atņemšanas izciešanas.
Apelācijas instances tiesa, nepareizi noskaidrojot Krimināllikuma 14. panta otrās daļas, 68. panta trešās daļas un 70. panta saturu kopsakarā ar Kriminālprocesa likuma 25. panta pirmo daļu, 607. un 608. pantu, ir nepareizi piemērojusi materiālo un procesuālo tiesību normas, un tas novedis pie nelikumīga nolēmuma.
Ievērojot minēto, apelācijas instances tiesas lēmums atceļams daļā, ar kuru tā atcēlusi pirmās instances tiesas spriedumu par [pers. A] noteikto medicīniska rakstura piespiedu līdzekli, un lieta šajā daļā nosūtāma jaunai izskatīšanai apelācijas instances tiesā.
[4.5] Papildus Senāts norāda, ka iespējamā neprecizitāte pirmās instances tiesas spriedumā, norādot nepareizu piemērojamo tiesību normu, pati par sevi nevarēja būt pamats medicīniska rakstura piespiedu līdzekļa atcelšanai.
Atbilstoši Kriminālprocesa likuma 564. panta ceturtajai daļai apelācijas instances tiesa nolēmumā norāda likumus, pēc kuriem tā vadījusies. Tāpēc apelācijas instances tiesai bija jāvērtē, vai konkrētā medicīniska rakstura piespiedu līdzekļa noteikšana ir pamatota pēc būtības.
[4.6] Izskatot lietu no jauna, apelācijas instances tiesai jāvērtē, vai, ievērojot [pers. A]  veselības stāvokli lietas atkārtotas izskatīšanas laikā, medicīniska rakstura piespiedu līdzekļa piemērošanai pastāv likumā noteiktais pamats un vai šāda līdzekļa piemērošana ir nepieciešama un samērīga.

[5] Lai gan izskatāmajā lietā dubultās sodīšanas aizlieguma pārkāpums nav konstatējams jau tādēļ vien, ka brīvības atņemšana un medicīniska rakstura piespiedu līdzeklis personai ir piemēroti vienā kriminālprocesā, Senāts obiter dictum atzīst par nepieciešamu norādīt arī to, ka nav pamatots arī apelācijas instances tiesas atzinums, ka ambulatorā ārstēšana medicīnas iestādē pēc savas tiesiskās dabas ir uzskatāma par sodu plašākā nozīmē.
Šis apelācijas instances tiesas atzinums ir būtisks tās argumentācijā, tādēļ tā atstāšana bez vērtējuma varētu radīt maldīgu priekšstatu par medicīniska rakstura piespiedu līdzekļu tiesisko dabu un to nošķiršanu no kriminālsoda.
[5.1] Lai gan, vērtējot, vai konkrētais valsts piespiedu līdzeklis uzskatāms par sodu Eiropas Cilvēka tiesību un pamatbrīvību aizsardzības konvencijas (turpmāk – Konvencija) 7. panta izpratnē, nevar aprobežoties ar tā klasifikāciju nacionālajā likumā, tomēr arī saskaņā ar Eiropas Cilvēktiesību tiesas judikatūrā nostiprinātajiem kritērijiem ambulatorā ārstēšana medicīnas iestādē nav atzīstama par kriminālsodu.
Saskaņā ar šo judikatūru jēdziens „sods” Konvencijas 7. panta izpratnē savā piemērošanas jomā ir autonoms. Sākumpunkts, vērtējot, vai attiecīgais pasākums ir sods, ir jautājums, vai tas ticis piemērots pēc personas notiesāšanas par „kriminālpārkāpumu”. Citi būtiski faktori ir pasākuma kvalifikācija saskaņā ar nacionālajām tiesībām, tā raksturs un mērķis, procedūras, kas saistītas ar tā noteikšanu un īstenošanu, kā arī tā smagums. Tomēr pasākuma smagums pats par sevi nav izšķirošs faktors, jo daudzi preventīvi pasākumi, kas nav sodi, var būtiski ietekmēt attiecīgo personu (Eiropas Cilvēktiesību tiesas 2009. gada 17. decembra sprieduma lietā „M. v. Germany”, iesnieguma Nr. 19359/04, 120. punkts; 2011. gada 24. novembra sprieduma lietā „O.H. v. Germany”, iesnieguma Nr. 4646/08, 103. punkts; 2018. gada 4. decembra sprieduma lietā „Ilnseher v. Germany”, iesnieguma Nr. 10211/12 un 27505/14, 203. punkts). 
Tādēļ pat tas, ka pasākums ir saistīts ar brīvības ierobežošanu, vēl nepadara to par „sodu” Konvencijas 7. panta izpratnē. Turklāt nozīme var būt pasākuma raksturam un mērķim, piemēram, tam, vai tā īstenošanā prevalē ārstniecisks un terapeitisks mērķis, vai represīvs raksturs (sk. Eiropas Cilvēktiesību tiesas (Lielās Palātas) 2018. gada 4. decembra sprieduma lietā „Ilnseher v. Germany”, iesnieguma Nr. 10211/12 un 27505/14, 222.–228. punktu). Nozīmi var iegūt arī pasākuma izpildes apstākļi attiecīgajā laikposmā. Proti, ja šie apstākļi būtiski mainās, pasākuma sākotnējais vērtējums izņēmuma gadījumos var tikt pārskatīts (Turpat, 204. – 209. punkts). 
[5.2] Piemērojot minētos kritērijus, Senāts atzīst, ka ambulatorā ārstēšana medicīnas iestādē neatbilst kriminālsodam raksturīgajām pazīmēm.
Ambulatorā ārstēšana medicīnas iestādē Krimināllikumā nav kvalificēta kā kriminālsods.  
Lai gan medicīniska rakstura piespiedu līdzekļi, tajā skaitā ambulatorā ārstēšana medicīnas iestādē, tiek piemēroti saistībā ar nodarījumu, kas atbilst noziedzīga nodarījuma pazīmēm, to mērķis nav personas sodīšana, bet gan personas psihiskās veselības atjaunošanās veicināšana un sabiedrības aizsardzība, novēršot jaunu kaitīgu nodarījumu izdarīšanu (Augstākās tiesas tiesu prakses apkopojums „Apkopojums par medicīniska rakstura piespiedu līdzekļu piemērošanas problēmjautājumiem Senāta nolēmumos”, 2017–2020, 2021, 4. lpp. Pieejams: https://www.at.gov.lv/files/uploads/files/6_Judikatura/Tiesu_prakses_apkopojumi/2021/Tiesu%20_prakses_apkopojums_piespiedu_med_lidzekli.docx). 
Ambulatorā ārstēšana medicīnas iestādē neietver arī brīvības atņemšanas elementu. Proti, no Ārstniecības likuma izriet, ka ambulatora ārstēšana medicīnas iestādē notiek ārstniecības iestādē, neievietojot pacientu stacionārā (sk. šā likuma 54. panta otro daļu). Savukārt pat tad, ja personai piemērota brīvības atņemšana un šis medicīniska rakstura piespiedu līdzeklis tiek izpildīts brīvības atņemšanas vietā (sk. Krimināllikuma 68. panta trešo daļu), personas brīvības ierobežojums nav ambulatorās ārstēšanas patstāvīgs elements, bet izriet no cita tiesiska pamata – kriminālsoda piemērošanas. Tādēļ arī pēc sava smaguma ambulatorā ārstēšana medicīnas iestādē neatbilst kriminālsodam.
Ievērojot minēto, apelācijas instances tiesa nepamatoti atzinusi, ka ambulatorā ārstēšana medicīnas iestādē ir kriminālsods šā jēdziena plašākajā nozīmē.

[6] Saskaņā ar pirmās instances tiesas spriedumu apsūdzētajai [pers. A] piemērotais drošības līdzeklis – apcietinājums – atstāts negrozīts līdz sprieduma spēkā stāšanās dienai.
No lietas materiāliem izriet, ka 2025. gada 22. oktobrī [pers. A] no ieslodzījuma vietas ir atbrīvota sakarā ar tiesas piespriestā soda izciešanu (lietas 2. sējuma 87. lapa). 
Senāts atzīst, ka drošības līdzekļa piemērošanai apsūdzētajai šajā kriminālprocesa stadijā nav tiesiska pamata.

Rezolutīvā daļa

Pamatojoties uz Kriminālprocesa likuma 585. pantu un 587. panta pirmās daļas 2. punktu, Senāts

nolēma

	Rīgas apgabaltiesas 2025. gada 11. jūnija lēmumu atcelt daļā, ar kuru atcelts Rīgas pilsētas tiesas 2025. gada 12. februāra spriedums par [pers. A] noteikto medicīniska rakstura piespiedu līdzekli – ambulatoro ārstēšanu medicīnas iestādē;
atceltajā daļā lietu nosūtīt jaunai izskatīšanai Rīgas apgabaltiesā;
pārējā daļā apelācijas instances tiesas lēmumu atstāt negrozītu.


Lēmums nav pārsūdzams.

